
Juliol 2001

La Plataforma No a la Carretera es mobilitza contra la nova carretera de Sant Sadurní 


La Plataforma No a la Carretera continua els actes reivindicatius en contra de la construcció de la variant de l'actual carretera C-243 i a favor de l'eliminació del peatge de l'A-7. La plaça de les Hores va ser, el passat 22 de juny, escenari d'una d'aquestes manifestacions ludicoreivindicatives en contra d'aquesta carretera. Allà, els membres d'aquesta plataforma ciutadana van fer un mural fent al·lusió a les carreteres, en el qual es pot veure una mà, símbol, juntament amb el martell, de l'escut de Martorell, ofegada per carreteres. Igualment, es va portar a terme entre els més petits un concurs de dibuix. 



"Totes les accions que portem fins al moment i que farem en un futur s'emmarquen dins d'accions pacífiques", explica Alfred Bellès, membre de la Plataforma Ciutadana No a la Carretera. Un altre dels actes que l'entitat vol portar a terme, amb vistes a finals de juliol, és una acampada vora el riu. L'objectiu d'aquesta jornada, segons Bellès, seria informar i educar, sobre la flora i fauna de la zona. "Ens plantegem fins i tot fer una neteja de la ribera del riu, ja que aquesta zona està molt descuidada", comenta.

 
Des que es va crear la plataforma, els seus membres han mantingut reunions quinzenals per abordar les accions que es portaran a terme a fi que es desestimi el projecte de construir aquesta variant. Així, a banda d'aquests actes ludicoreivindicatius, l'entitat continua amb la col·locació de pancartes en contra del projecte, el repartiment de fulls informatius sobre els impactes nocius de la construcció d'aquesta variant i la recollida de signatures. Així mateix, els membres de la plataforma han demanat entrevistes amb el ministre de Foment i amb el conseller de Medi Ambient de la Generalitat. També s'ha informat a la comissària de Medi Ambient de la Unió Europea, Margot Wallström, de la violació, per part del projecte de la nova carretera, d'una de les directives de protecció d'espècies, com és el cas de la tortuga de rierol. 
Ampli suport 
La plataforma té el suport de 9 de les 12 associacions de veïns de Martorell així com de diverses entitats de la població, com l'Agrupació Excursionista, el Centre d'Estudis Martorellenc o l'Agrupament Escolta. L'entitat rebutja la construcció de la carretera davant els perjudicis mediambientals. "No es seriós que l'estudi d'impacte mediambiental del projecte estigui fet per la mateixa empresa encarregada de portar-lo endavant", comenta Bellès. Entre d'altres perjudicis, la plataforma assenyala la separació de barris, els danys a la ribera del riu i a la seva fauna, la reducció de l'espai agrari així com la destrucció del patrimoni artístic i arqueològic. Com alternativa proposen l'aixecament del peatge de Martorell de l'A-7 a la A-2, la millora dels enllaços de la B-224 amb l'enllaç de l'autopista amb l'autovia i la construcció de la circumval·lació de Seat. 

